
REPUBLIKA HRVATSKA
TRGOVAČKI SUD U ZADRU							
Zadar, Dr. Franje Tuđmana 35 


U   I M E   R E P U B L I K E   H R V A T S K E

R J E Š E N J E

Trgovački sud u Zadru, OIB: 39670464653, po sutkinji Tini Grgas, u prethodnom postupku radi utvrđivanja pretpostavki za otvaranje stečajnoga postupka nad dužnikom ZANATKOMERC d.o.o., Gorica (Grad Pag), Kamenolom Gorica 1, OIB: 31871209730, zastupanog po direktoru Luki Udženiji iz Zadra, a ovaj po punomoćnicima-odvjetnicima u Odvjetničkom društvu Ante Gluić & Šime Ninčević d.o.o., Zadar, Špire Brusine 16, nakon ročišta održanog 23. veljače 2017., 8. ožujka 2017.

r i j e š i o   j e

Obustavlja se prethodni postupak nad dužnikom ZANATKOMERC d.o.o., Gorica (Grad Pag), Kamenolom Gorica 1, OIB: 31871209730.

Obrazloženje

	Financijska agencija je 30. siječnja 2017. podnijela ovom sudu prijedlog za otvaranje stečajnoga postupka nad uvodno označenim dužnikom na temelju odredbe čl. 110. st. 1. Stečajnog zakona (Narodne novine broj 71/15, u nastavku teksta: SZ) navodeći da na dan 26. siječnja 2017. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 1.322.817,78 kuna, da ima jednog zaposlenika te jedan otvoren bankovni račun kod Addiko Bank d.d.
Povodom navedenog prijedloga, rješenjem ovog suda poslovni broj gornji od 2. veljače 2017., pokrenut je prethodni postupak radi utvrđivanja pretpostavki za otvaranje stečajnoga postupka nad dužnikom.
Na ročištu radi očitovanja o prijedlogu i radi utvrđivanja pretpostavki za otvaranje stečajnoga postupka nad dužnikom od 23. veljače 2017., punomoćnik dužnika je naveo da je isti u međuvremenu podmirio cjelokupno dugovanje povodom kojeg je Financijska agencija podnijela predmetni prijedlog te da će dostaviti u spis potvrdu Financijske agencije na okolnost da račun dužnika više nije u blokadi. 
	Odredbom čl. 6. st. 2. t. 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, dok je odredbom čl. 7. st. 1. SZ-a propisano da prezaduženost postoji ako je imovina dužnika pravne osobe manja od postojećih obveza. Nadalje, odredbom 128. st. 9. SZ-a je propisano je da će sud obustaviti postupak ako dužnik do završetka prethodnoga postupka postane sposoban za plaćanje.  
	S obzirom da je punomoćnik dužnika 7. ožujka 2017. dostavio u spis potvrdu Financijske agencije od istog dana iz koje  proizlazi da račun dužnika više nije u blokadi te da u Očevidniku redoslijeda osnova za plaćanje više nema evidentiranih neizvršenih osnova za plaćanje, to je razvidno da su prestali stečajni razlozi nesposobnosti dužnika za plaćanje i prezaduženosti istog u smislu odredbi čl. 5., 6. i 7. SZ-a te da je dužnik do završetka prethodnoga postupka postao sposoban za plaćanje. 
Postupajući temeljem odredbe čl. 128. st. 9. SZ-a, a prethodno utvrdivši da nisu ostvareni stečajni razlozi iz odredbi čl. 5., 6. i 7. SZ-a potrebni za otvaranje stečajnog postupka nad dužnikom, predmetni prethodni postupak je trebalo obustaviti te donijeti odluku kao u izreci rješenja. 


U Zadru 8. ožujka 2017. 

                                        Sutkinja:
Tina Grgas



UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-oglasnoj ploči suda. Žalba se podnosi u tri primjerka putem ovog suda za Visoki trgovački sud.


Dostaviti: 
1. Dužniku po punomoćnicima 
1. Financijskoj agenciji, RC Split, Podružnici Zadar
1. Svima putem e-Oglasne ploče suda

[bookmark: _GoBack]



image1.png




